Ulaz u Narodno pozorište
**Narodno pozorište Sarajevo** najveća je pozorišna kuća u Bosni i Hercegovini i jedna od najznačajnijih u Jugoistočnoj Evropi. Otvoreno je 17. novembra 1921. godine, a svečani čin otvaranja pripao je Branislavu Nušiću, tadašnjem načelniku Umjetničkog odjeljenja Ministarstva prosvjete. Tri večeri za redom izvođeni su muzičko-dramski programi i tako je ozvaničen početak rada kuće. 
U počecima svog postojanja Narodno pozorište Sarajevo je djelovalo isključivo kao dramsko pozorište. Od 1946. u ovo pozorište se uvode i muzički oblici djelovanja, pa će tako bogatoj historiji ovog pozorišta izuzetno pridonijeti Opera, odnosno Balet.
Narodno pozorište Sarajevo je središnja pozorišna kuća države BiH i ono je svojim umjetničkim rezultatima, radom generacija umjetnika, a posebno načinom organizacije (tri ansambla Opera, Drama i Balet), veoma važan element pozorišnog i uopšte duhovnog života u BiH. 
9. novembra 1946. započela je svoju umjetničku djelatnost Sarajevska opera, svečanom premijerom "Prodana nevjesta" Bedricha Smetane. Time je učinjen veliki napredak u razvijanju muzičke kulture u Bosni i Hercegovini.

Sarajevski balet osnovan je također 1946. godine, ali je svoju prvu samostalnu predstavu "Žetva" Borisa Papandopula izveo tek 25. maja 1950, što je ujedno bio i početak njegovog pravog profesionalnog postojanja na sceni Narodnog pozorišta. 
Narodno pozorište Sarajevo je poseban doprinos dalo kako razvoju drame i novih dramskih oblika i autentičnom tumačenju klasike kako u Drami tako i u Operi i Baletu, kao i razvoju muzičke literature za Operu i Balet u bosanskohercegovačkim razmjerama. Tu su prvi put izvedene opere "Jazavac pred sudom" Vlade Miloševića, Hasanaginica i "Aska i vuk" Asima Horozića, balet "Satana i Magnovenje" Voje Komadine, "Katarina, bosanska kraljica" Đele Jusića, Izložba slika Julija Marića...itd. Veliki je broj dramskih djela koja su doživjela svoje prvo izvođenje na sceni najstarije pozorišne kuće u BiH, a među autorima vrijedi nabrojati: Zlatka Topčića, Skendera Kulenovića, Mešu Selimovića, Hamzu Humu, Isaka Samokovliju, Miroslava Jančića, Duška Anđića, Uroša Kovačevića, Ahmeda Muradbegovića, Envera Čolakovića, Edhema Mulabdića, Abdulaha Sidrana, Almira Imširevića, Almira Bašovića, Alije Hafizovića...itd.

Sa više od 1600 dramskih, opernih i baletskih umjetnika, kao i drugih stručnih osoba vezanih za pozorišnu umjetnost do 1996. godine (kada je obilježeno 75 godina rada Narodnog pozorišta Sarajevo) izvedeno je 1040 dramskih premijera, a realizovana su 264 operna i baletna projekta.
U toku svog preko 90 godina dugog djelovanja Narodno pozorište Sarajevo odigralo je ogroman broj dramskih, baletnih i opernih predstava po cijeloj Bosni i Hercegovini, ali i u inostranstvu.

Zgrada Narodnog pozorišta
-------------------------

Narodno pozorište
**Narodno pozorište** (prvobitno "Društveni dom") u Sarajevu je sagrađeno 1897. godine po projektima Karla Paržika. Svečano otvorenje je bilo 2. januara 1899. godine predstavom "Medeja" Franza Grillparzera (1791-1872), austrijskog dramatičara koji je spajao formalno naslijeđe austrijskog baroka i idejne elemente njemačke klasike. Izvedba je bila povjerena Hrvatskom narodnom kazalištu iz Zagreba, a počela je prologom Silvija Strahimira Kranjčevića - "Vili prosvjete". Za svo vrijeme austrougarske uprave to će prvenstveno biti "Vereinshaus" ili "Herrenclub" ili "Clubhaus" sa salom u kojoj se mogu održavati pozorišne predstave, tzv. "Saaltheater". 1922. godine dom je pretvoren u Narodno pozorište.

### Nacionalni spomenik

Komisija za očuvanje nacionalnih spomenika, na sjednici održanoj od 11. do 17. septembra 2008. godine, donijela je odluku da se zgrada Narodnog pozorišta proglasi za nacionalni spomenik BiH. Ovu odluku Komisija je donijela u sljedećem sastavu: Zeynep Ahunbay, Amra Hadžimuhamedović, Dubravko Lovrenović (predsjedavajući), Ljiljana Ševo i Tina Wik.

Zgrada Narodnog pozorišta, izgrađena je u neorenesansnom iistoricističkom stilu. Nepravilnog je prvougaonog oblika, oko 50 m x 47 m.

Nagrade
-------

* **1971.** - Šestoaprilska nagrada grada Sarajeva za Balet Narodnog pozorišta;
* **1972.** - Šestoaprilska nagrada grada Sarajeva za Dramu Narodnog pozorišta;
* **1978.** - Šestoaprilska nagrada grada Sarajeva za predstavu *Omer paša Latas* ;

Povezano
--------

* Milivoj Bačanović, proslavljeni prvak Opere
* Gradimir Gojer
* SARTR
* Sarajevska opera
* Sarajevski balet

Vanjske veze
------------

***Narodno pozorište Sarajevo*** na Wikimedijinoj ostavi

* Narodno pozorište Sarajevo

| * p
* r
* u
Građevine u Sarajevu |
| --- |
| Osmansko razdoblje | Alipašina džamija • Baščaršijska džamija • Bijela džamija • Careva džamija • Džamija Ferhadija • Gazi Husrev-begova džamija • Saborna crkva presvete Bogorodice • Stara pravoslavna crkva • Stari židovski hram • Kozja ćuprija • Latinska ćuprija • Principov most • Bijela tabija • Brusa bezistan • Gazi Husrev-begov bezistan • Kuršumli medresa • Kapi kula na Ploči • Konak na Bistriku • Morića han • Sahat-kula Gazi Husrev-begove džamije • Sebilj • Svrzina kuća • Turbe sedam braće • Višegradska kapi kula • Zgrada Ministarstva obrane na Bistriku |
| Austrougarsko razdoblje | Crkva Kraljice sv. krunice • Crkva sv. Ćirila i Metoda • Franjevačka crkva sv. Ante Padovanskog • Katedrala Srca Isusova • Aškenaška sinagoga u Sarajevu • Ajfelov most • Careva ćuprija •Čobanija • Ćumurija • Drvenija • Akademija likovnih umjetnosti • Evangelistička crkva • Despića kuća • Dom Armije • Fakultet islamskih nauka (Šerijatska sudačka škola) • Franjevački samostan sv. Ante na Bistriku • Gradska tržnica Markale • Hotel Evropa • Inat kuća • Jajce (kasarna) • Muzički paviljon • Narodno pozorište • Palača Marijin dvor • Zgrada Predsjedništva BiH • Rektorat Sveučilišta • Sarajevska pivovara • Umjetnička galerija Bosne i Hercegovine • Vijećnica • Zemaljski muzej • Zgrada glavne pošte • Zgrada Napretka • Zgrada OSCE |
| Od 1918. do 1945. | Crkva sv. Josipa • Crkva sv. preobraženja • Centralna banka BiH |
| Moderno doba | Higijenski zavod • Pozorište lutaka • Povijesni muzej • Skenderija • Zgrada RTV Bosne i Hercegovine • Zgrada Elektroprivrede BiH • Zgrada Oslobođenja • Hotel Holiday Inn • Olimpijska dvorana Zetra • UNIS-ovi tornjevi |
| Postdaytonsko razdoblje | Bosmalov gradski centar • Avaz Twist Tower |